חוק הארכת תקופות (הוראת שעה - נגיף הקורונה החדש) (אישורים רגולטוריים) (תיקון), התשפ"א-2021
הצעת חוק ממשלתית, הכנסת ה-23
פורסם: ספר החוקים, חוברת 2897, עמ' 282, 2021-01-12T00:00:00+02:00
בתקופת הקורונה הוטלו הגבלות על המשק באופן שהקשה על רשויות ציבוריות לחדש אישורים רגולטוריים. לכן, בהמשך לתיקון דומה שנערך כמה חודשים קודם לכן, נקבע באופן רוחבי כי תקופת תוקפם של אישורים רגולטוריים שפקעו או היו אמורים לפקוע בתקופה שנקבעה תוארך. בנוסף, ראש הממשלה רשאי, בצו, באישור הממשלה ובאישור ועדה רלבנטית של הכנסת, להאריך את התקופה בתקופות נוספות שלא יעלו על שישה חודשים כל אחת, אם מתקיימות נסיבות מיוחדות אחרות המצדיקות זאת. 
האישורים רגולטוריים ניתנים בידי רשות ציבורית לצורך ביצוע פעילות או פעולה בידי אדם לתקופה העולה על חודש, או לפטור מביצוע פעולה. לדוגמא, רישיון עסק, אשרת שהייה, היתר כיבוי אש, רישיון שימוש בקנאביס רפואי.
החוק קובע סוגים שונים של היתרים שהוחרגו מההארכה האוטומטית, וכן היתרים שיוארכו לתקופות אחרות ובתנאים אחרים. לצד זאת, היתרים זמניים של רישוי עסקים קיבלו הארכה אוטומטית לפרק זמן ארוך יותר מאישורים אחרים.